<classify> MJADALA mkali umeibuka Bunge la Jumuiya ya Afrika Mashariki EALA baada ya mbunge Mathias Kasamba kuleta hoja binafsi akisema baadhi ya nchi za EAC hazina hisa hata moja Benki ya Maendeleo Afrika Mashariki EADB.Hoja hiyo ilielezea masuala ya uharibifu wa mazingira na benki hiyo ya Afrika Mashariki. Akichangia hoja hiyo, Mohammed Mnyaa kutoka Tanzania alisema nchi tatu waanzilishi wa EAC, Kenya, Uganda na Tanzania ndizo pekee zenye hisa katika benki hiyo ambayo haiendeshwi kwa kufuata protokali ya jumuiya.Baada ya jumuia ya pili kufufuliwa na kuanza kufanya kazi ilielezwa benki hiyo ni mali ya Jumuia ya AfrikaMashariki, lakini utendaji wake hauko katika Protokali ya Jumuia ya Afrika Mashariki.Baraza la Mawaziri la Jumuia hiyo wafuatilie jambo hilo,alisema Mnyaa. Alisema EADB ilikuwepo kabla ya kuvunjwa kwa jumuiya ya EAC lakini protokali ya uundaji wa jumuiya hiyo mwaka 2002 inaitambua benki hiyo kama moja ya taasisi za jumuiya mpya.Benki hiyo inatakiwa kuwa taasisi kamili ya EAC Desemba, mwaka huu, kwani Mwenyekiti wa Baraza la Mawaziri wa EAC amewaambia wanalichukua suala hilo na kulifanyia kazi.Jumuiya ya Afrika Mashariki ilipovunjika nchi ziligawana mali lakini EADB na Ziwa Victoria ndizo mali zilizobakia EAC. Benki hiyo yenye makao makuu yake Uganda, haijiendeshi kama taasisi ya jumuiya hiyo na inatoa hisa hadi kwa wageni tofauti na protokali, alisema Mnyaa.Akiwasilisha hoja yake binafsi EALA, Kasamba ambaye ni Mwenyekiti wa Kamati ya Maliasili, Mazingira na Misitu alisema nchi wanachama wa EAC wanaharibu misitu lakini ni nchi moja tu ya Rwanda ina mipango ya kupanda miti. Alilitaka bunge kujadili kwa kina kabla janga kubwa kutokea kutokana na mabadiliko ya tabianchi yanayoendelea duniani na kuchukua suala hilo kama vita ya uharibifu wa mazingira.  <topic>: KITAIFA 